**Národná rada Slovenskej republiky**

**V. volebné obdobie**

(Návrh)

**Z Á K O N**

z ...................... 2012,

ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov

Národná rada Slovenskej republiky sa uzniesla na tomto zákone:

# Čl. I

Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č. 96/1991 Zb., zákona Slovenskej národnej rady č. 130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z. z., zákona Národnej rady Slovenskej republiky č. 252/1994 Z. z., zákona Národnej rady Slovenskej republiky č. 287/1994 Z. z., zákona č. 229/1997 Z. z., zákona č. 225/1998 Z. z., zákona č. 233/1998 Z. z., nálezu Ústavného súdu Slovenskej republiky č. 185/1999 Z. z., zákona č. 389/1999 Z. z., zákona č. 6/2001 Z. z., zákona č. 453/2001 Z. z., zákona č. 205/2002 Z. z., zákona č. 515/2003 Z. z., zákona č. 369/2004 Z. z., zákona č. 535/2004 Z. z., zákona č. 583/2004 Z. z., zákona č. 615/2004 Z. z., zákona č. 757/2004 Z. z., zákona č. 171/2005 Z. z., zákona č. 628/2005 Z. z., zákona č. 267/2006 Z. z., uznesenia Ústavného súdu Slovenskej republiky č. 616/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., nálezu Ústavného súdu Slovenskej republiky č. 205/2008 Z. z., zákona č. 384/2008 Z. z., zákona č. 445/2008 Z. z., nálezu Ústavného súdu Slovenskej republiky č. 511/2009 Z. z. a zákona č. 102/2010 Z. z. sa mení a dopĺňa takto:

1. V § 2 odsek 3 znie:

„(3) Vláda zlučuje obce, rozdeľuje obec a zrušuje obec nariadením. Rozhodnúť o zlúčení obcí, rozdelení obce a zrušení obce možno len so súhlasom obce podľa § 11a a na základe stanoviska ministerstva; obvodný úrad v sídle kraja, v ktorého územnom obvode sa obec nachádza, predkladá ministerstvu vyjadrenie.“.

2. V § 2 ods. 4 sa za slovami „obvodný úrad v sídle kraja“ čiarka nahrádza bodkou a vypúšťajú sa slová „ak osobitný zákon neustanovuje inak.2)“.

Poznámka pod čiarou k odkazu 2 sa vypúšťa.

3. V § 2a sa za odsek 5 vkladá nový odsek 6, ktorý znie:

„(6) Obec možno rozdeliť v dôležitom verejnom záujme aj bez splnenia podmienky počtu obyvateľov v odseku 5, najmä ak obec porušuje niektorú z povinností ustanovenú zákonom, a tým nepriaznivo ovplyvňuje potreby obyvateľov obce alebo jej časti.“.

Doterajší odsek 6 sa označuje ako odsek 7.

4. § 2a sa dopĺňa odsekom 8, ktorý znie:

„(8) Ak dohoda o zlúčení obcí alebo dohoda o rozdelení obce nebola uzavretá do 90 dní od vyhlásenia výsledkov miestneho referenda, môže starosta obce, splnomocnenec petičného výboru alebo osoba určená v petícii2a) podať návrh na súd, aby rozhodol o povinnosti uzavrieť dohodu o zlúčení obcí alebo dohodu o rozdelení obce.“.

5. V § 11a ods. 1 písm. c) sa za slovami „oprávnených voličov“ bodka nahrádza bodkočiarkou a pripájajú sa tieto slová: „ak ide o petíciu na rozdelenie obce, postačuje 30 % oprávnených voličov12) časti obce, o ktorej odčlenenie ide.“.

6. V § 11a odsek 2 znie:

„(2) Obecné zastupiteľstvo vyhlási miestne referendum o rozdelení obce, ak sú splnené podmienky podľa § 2a ods. 5 a 6. V prípade podľa odseku 1 písm. c) časti vety za bodkočiarkou miestne referendum sa uskutoční len v časti obce, o ktorej odčlenenie ide.“.

7. V § 11a ods. 3 druhej vete sa vypúšťajú slová „a ak ide o rozdelenie obce, aj náležitosti podľa odseku 2“.

8. V § 11a ods. 8 sa za prvú vetu vkladá nová druhá veta, ktorá znie: „Ak sa miestne referendum uskutočnilo v časti obce, jeho výsledky sa zisťujú podľa prvej vety len v tejto časti obce.“.

9. § 11a sa dopĺňa odsekom 10, ktorý znie:

„(10) Ak obecné zastupiteľstvo nevyhlási miestne referendum podľa odseku 1 písm. c) časti vety za bodkočiarkou, obvodný úrad, v ktorého územnom obvode sa obec nachádza, na návrh poslanca, starostu obce, splnomocnenca petičného výboru alebo osoby určenej v petícii,2a) vyhlási a uskutoční miestne referendum podľa pravidiel ustanovených týmto zákonom na náklady obce, a to po preskúmaní náležitostí petície a podmienok podľa § 2a ods. 5 a 6.“.

Čl. II

Tento zákon nadobúda účinnosť 1. marca 2012.